Այլ կերպ ասած, Ռուսաստանի համար բավականին բարդ շրջանում, երկիրը գրեթե միանձնյա կառավարող Պուտինին պետք է լեգիտիմության մեծ քվե, որը կարձանագրվի դե-յուրե: Նման իրավիճակներում ավտորիտար ռեժիմները, հատկապես, զգում են հանրային աջակցության կարիքը: Սա համակարգին արտաքին վտանգների խստացման պայմաններում տալիս է դիմակայելու մեծ իմունիտետ եւ ներքաղաքական լանդշավտում մանեւրելու բավականին մեծ հնարավորություններ: Սակայն սա Պուտինի կառավարման վերջին շրջանն է: 2024 թ-ից հետո, ըստ ՌԴ սահմանադրության, նա չի կարող առաջադրվել նախագահի թեկնածու: Կամ գոնե պետք է վեց տարով գտնի տեղապահի, ինչպես ժամանակին Դմիտրի Մեդվեդեւն էր, ու առաջադրվի նորից նախագահի պաշտոնում 2030 թ.-ին: